Elektrisk SUV for 149.990 kroner

Leapmotor skruer yderligere op for priskrigen på det danske elbilmarked. Den nye B03X får en startpris på bare 149.990 kroner, når den lander hos danske forhandlere i begyndelsen af oktober. Det er opsigtsvækkende lavt for en 4,27 meter lang SUV med fem døre, 405 liters bagagerum og en ganske omfattende standardudstyrsliste.

Men den lave pris kommer, naturligvis, også med et kompromis.

Den billige version har under 300 km rækkevidde

Basismodellen B03X Life får et LFP-batteri på 39,8 kWh og en WLTP-rækkevidde på op til 292 kilometer. Motoren yder 176 hk, mens lynladning topper ved 100 kW. Dermed er det næppe versionen til bilister med mange lange motorvejsture. Til gengæld kan prisen gøre den interessant som pendler- eller familiebil nummer to.

Mere interessant bliver Life ProMax til 179.990 kroner. Her vokser batteriet til 53 kWh, rækkevidden til 382 kilometer og motoreffekten til 197 hk. Samtidig hæves den maksimale ladeeffekt til 133 kW. Det er godt nok 30.000 kroner ekstra, men på papiret ligner det også den klart mere anvendelige version.

Topversionen Design koster 189.990 kroner og tilføjer blandt andet 360-graders kamera, rat- og sædevarme, elektriske forsæder og 18-tommer alufælge.

Meget bil for pengene

Selv den billigste B03X får blandt andet en 14,6-tommer infotainmentskærm, trådløs Apple CarPlay og Android Auto, adaptiv fartpilot, bakkamera, trådløs mobilopladning og app-styring.

Pladsen er også et af bilens stærkeste kort. Bagagerummet rummer 405 liter, og under gulvet ligger yderligere en 105 liters vandtæt opbevaringsboks. Med bagsæderne lagt ned er der op til 1.545 liter.

Da vi skrev om B03X i juni, var spørgsmålet, om Leapmotor kunne ramme en pris, der for alvor ville udfordre de etablerede mærker. Det spørgsmål har vi nu fået svar på.

149.990 kroner er svært at ignorere. Til gengæld bliver det afgørende, om kvalitet, software, førerassistenter og den reelle rækkevidde kan følge med den aggressive pris.

Sammenlign varianter her.