Renault 5 får længere rækkevidde

Renault er klar med en række forbedringer til Renault 5 E-Tech. Den vigtigste for danske købere er længere rækkevidde på varianten med det store batteri, mens den hidtil noget kompromisfyldte billigmodel får en langt mere interessant opdatering.

Renault 5 med 52 kWh-batteri går fra 410 til 430 kilometers officiel WLTP-rækkevidde. Det sker blandt andet ved at sænke bilen en smule, ændre sidespejlene og optimere batteriets elektronik.

Den mindre 40 kWh-version får også en forbedring, men her er forskellen beskeden: Rækkevidden stiger fra 312 til 315 kilometer.

Billigmodel får rettet stor mangel

Mere interessant er Renault 5 Five, som vi tidligere har skrevet om. Den billigste version får et 36,5 kWh LFP-batteri med cell-to-pack-teknologi, 110 hk og en opgivet rækkevidde på 305 kilometer.

Og denne gang kan den faktisk lynlade.

Den hidtidige Five-version manglede DC-opladning, hvilket gjorde den svær at anbefale til andet end lokal kørsel. Den opdaterede model får op til 80 kW DC-ladning, mens AC-ladning er begrænset til 6,6 kW.

Renault Danmark har tidligere bekræftet over for iNPUT, at Five-versionen ikke kommer til Danmark. Det er endnu uklart, om den markante tekniske opgradering får Renault til at genoverveje den beslutning.

Gemini flytter ind i bilen

Der kommer også mindre ændringer i kabinen. Den trådløse mobiloplader opgraderes til Qi2 og får køling, mens et nyt Smart-køreprogram automatisk kan skifte mellem Eco, Comfort og Sport.

Samtidig bliver Google Assistant erstattet af Gemini via en softwareopdatering. Googles AI-assistent skal blandt andet gøre det muligt at føre mere naturlige samtaler med bilens stemmestyring.

De opdaterede Renault 5-varianter kan snart bestilles på udvalgte markeder. Danske priser og præcis lancering er endnu ikke meldt ud.