Forsikringsselskab afviser en række kinesiske bilmærker

Det er ikke nok, at en ny bil er billig, veludstyret og har lang rækkevidde. Den skal også kunne repareres, hvis noget går galt. Det er konklusionen hos det hollandske forsikringsselskab Univé, som har undersøgt reparationsmulighederne hos en række nyere – primært kinesiske – bilmærker. Resultatet er så problematisk, at selskabet har valgt helt at afvise flere mærker.

Hongqi, Changan, Voyah, KGM, Leapmotor, VinFast, Jaecoo, MHero, Lucid og Omoda kan ifølge Univé aktuelt ikke forsikres hos selskabet. For Dongfeng, Lucid, Nio, Firefly og Zeekr tilbydes kun den lovpligtige ansvarsforsikring.

Det gælder altså Univé i Holland og betyder ikke, at de samme bilmærker ikke kan forsikres i Danmark.

Reservedele kan tage måneder

Problemet er ifølge forsikringsselskabet ikke nødvendigvis kvaliteten af bilerne, men infrastrukturen omkring dem. Hos nyere mærker kan reservedele være vanskelige at skaffe, kun få værksteder kan være godkendt til reparationerne, og tekniske reparationsdata kan mangle. Det kan gøre selv mindre skader både langvarige og dyre.

– Kvaliteten af bilen og kvaliteten af reparationsorganisationen er to forskellige ting, siger Henkjan Matthijs, mobilitetschef hos Univé.

I værste fald kan en bil derfor ende på værksted i ugevis eller måneder, mens der ventes på dele eller en godkendt reparationsmetode.

En lille skade kan blive meget dyr

Univé fremhæver blandt andet et ekstremt tilfælde med en amerikansk elbil, hvor en mindre skade ved forhjulsophænget endte med, at bilen blev erklæret totalskadet. Producentens reparationsvejledning gjorde nemlig reparationen så omfattende, at den ikke længere kunne betale sig.

Forsikringsselskabet understreger samtidig, at begrænsningerne ikke handler om, hvor bilmærkerne kommer fra. Det afgørende er, om der findes reservedele, reparationsvejledninger og et tilstrækkeligt netværk af værksteder.

Tjek derfor ikke kun pris, rækkevidde og garanti, når du overvejer et nyt bilmærke. Undersøg også, hvordan bilen kan repareres – og om dit forsikringsselskab overhovedet vil tegne den. For et stort forhandlernetværk er ikke nødvendigvis det samme som et velfungerende reparationsnetværk.