Mercedes vil gøre elmotoren mindre afhængig af Kina

Mercedes-Benz vil gøre fremtidens elmotorer mindre sårbare over for Kina. Mercedes-ejede Yasa har fået støtte fra den britiske regering til at udvikle en ny generation af elmotorer, hvor behovet for sjældne jordarter enten reduceres kraftigt eller fjernes helt.

Det er ikke nogen lille forsyningsrisiko, Mercedes forsøger at komme uden om. Ifølge Det Internationale Energiagentur, IEA, stod Kina i 2024 for 91 procent af den globale raffinering af de sjældne jordarter, der bruges til magneter, og hele 94 procent af produktionen af sintrede permanentmagneter.

Kinesiske eksportrestriktioner har allerede vist, hvor sårbar bilindustrien er. Da Kina strammede eksporten i 2025, fik bilproducenter uden for landet problemer med at skaffe magneter, og enkelte måtte skrue ned for eller midlertidigt stoppe produktionen.

To forskellige elmotorer

Projektet kaldes Project Resilience, og Yasa går to veje. Den ene er en elmotor helt uden sjældne jordarter. Den er tiltænkt biler, hvor blandt andet pris, produktionsvolumen og ydelse skal balanceres anderledes.

Den anden beholder permanentmagneterne, men fjerner de såkaldte tunge sjældne jordarter. Materialer som dysprosium og terbium bruges blandt andet til at få magneter til at fungere under de meget høje temperaturer i kraftige elmotorer.

Netop denne løsning skal ifølge Yasa kunne bruges i højtydende elbiler og hybrider uden at gøre motoren større eller tungere.

– Bilindustrien må forberede sig på en fremtid, hvor tilgængelighed, miljøpåvirkning og forsyningssikkerhed får stadig større betydning, siger Tom Hillman, chef for motorsimulering hos Yasa.

Begge motorer skal bygges omkring Yasas eksisterende axial flux-teknologi. Ideen er en mere modulær konstruktion, hvor forskellige rotorer kan kombineres med samme grundlæggende statorteknologi afhængigt af bilens behov.

Reelt pres for alternativer

Yasa er især kendt for kompakte og meget kraftige elmotorer og har været ejet af Mercedes-Benz siden 2021.

Der er dog stadig et væsentligt forbehold: Project Resilience er et udviklingsprojekt. Yasa fortæller ikke, hvornår de nye motorer kan være klar til serieproduktion, eller hvilke Mercedes-modeller der i givet fald bliver de første til at få dem.

Men presset for at finde alternativer er reelt. Kina har fortsat en næsten total dominans på dele af markedet for sjældne jordarter og permanentmagneter, og eksportbegrænsninger har gjort råvareforsyningen til et stadig større strategisk problem for den europæiske bilindustri.